Informatīvais ziņojums

“Par Eiropas Savienības Vispārējo lietu padomes 2017. gada 20. jūnija sanāksmē izskatāmajiem jautājumiem”

**1. Eiropas Savienības Ministru padomes sanāksmes darba kārtība**

2017. gada 20. jūnijā Luksemburgā notiks Eiropas Savienības (turpmāk – ES) Vispārējo lietu padomes (turpmāk – VLP) sanāksme. VLP darba kārtībā ir iekļauti šādi jautājumi:

1. Gatavošanās 22.-23. jūnija Eiropadomei – secinājumu projekts;
2. ES Padomes astoņpadsmit mēnešu programma (2017. gada 1. jūlijs – 2018. gada 31. decembris);
3. Eiropas semestris;
4. Iestāžu nolīgums par labāku likumdošanas procesu.

VLP ietvaros notiks ES 27 dalībvalstu formāta (50. panta) sanāksme, kur plānots apstiprināt procedūru lēmuma pieņemšanai par dalībvalstīm, uz kurām pārvietos Apvienotajā Karalistē (turpmāk – AK) atrodošās ES aģentūras.

1. **Gatavošanās 22.-23. jūnija Eiropadomei – secinājumu projekts**

VLP plānota diskusija par 22.-23. jūnija Eiropadomes secinājumu projektu. Informatīvā ziņojuma sagatavošanas brīdī secinājumu projekts nav pieejams.

22.-23. jūnija Eiropadomes darba kārtībā šobrīd ir pieci jautājumu bloki: migrācija; drošība un aizsardzība; nodarbinātība, izaugsme un konkurētspēja; ārējās attiecības; citi jautājumi.

**Migrācijas blokā** Eiropadome izvērtēs paveikto migrācijas plūsmu samazināšanā nozīmīgākajos migrācijas ceļos. Īpaša uzmanība tiks pievērsta situācijai Centrālās Vidusjūras migrācijas ceļā un Maltas deklarācijas par migrācijas ārējiem aspektiem īstenošanai. Tāpat sagaidāms, ka Eiropadome pieskarsies Kopējās Eiropas patvēruma sistēmas reformas jautājumam.

**Ārējās drošības un aizsardzības** blokā Eiropadome izvērtēs paveikto kopš pagājušā gada decembra Eiropadomes, t.sk. Pastāvīgas strukturētās sadarbības izveidi, ES Kaujas grupu nostiprināšanu un Eiropas Aizsardzības rīcības plānu.

Savukārt, pievēršoties **iekšējai drošībai,** Eiropadome izvērtēs paveikto darbā pie informācijas sistēmu savietojamības un priekšlikumiem Ieceļošanas/izceļošanas sistēmas un Eiropas Ceļošanas informācijas un autorizācijas sistēmas (ETIAS) izveidei.

**Nodarbinātības, izaugsmes un konkurētspējas** jautājumu blokā Eiropadome diskutēs par tirdzniecības jautājumiem. Valstu un valdību vadītāji izvērtēs paveikto Vienotā tirgus stratēģiju[[1]](#footnote-2) ieviešanā. Sagaidāms, ka ikgadējā ekonomiskās politikas koordinēšanas cikla jeb Eiropas semestra ietvaros Eiropadome apstiprinās valstu specifiskās rekomendācijas dalībvalstīm.

**Ārējo attiecību** blokā Eiropadomes priekšsēdētājs un Eiropas Komisijas (turpmāk – EK) priekšsēdētājs informēs par pēdējā laikā notikušajām sanāksmēm un starptautiskajiem samitiem. Atkarībā no notikumu attīstības, Eiropadome varētu pievērst uzmanību arī citiem ārlietu jautājumiem.

Eiropadomē plānota diskusija arī par **citiem jautājumiem**: Digitālās Eiropas iniciatīvu un Parīzes nolīguma klimata pārmaiņu ierobežošanai ieviešanu.

Eiropadomes ietvaros 22. jūnijā plānota ES 27 dalībvalstu formāta (50. panta) sanāksme, kurā paredzēts apstiprināt procedūru lēmuma pieņemšanai par dalībvalstīm, uz kurām pārvietos AK atrodošās ES aģentūras (Eiropas Zāļu aģentūru (turpmāk – EZA) un Eiropas Banku iestādi (turpmāk – EBI)).

**Latvijas nostāja**

*Par Eiropadomes sanāksmes darba kārtības jautājumiem*

Svarīgi, ka Eiropadome regulāri izvērtē situāciju migrācijas jomā. Latvija uzskata, ka ir būtiski īstenot visus līdz šim pieņemtos lēmumus un pasākumus, lai apturētu nelegālās migrācijas plūsmas uz ES. Bažas rada situācija Centrālās Vidusjūras migrācijas ceļā, tāpēc šim jautājumam jāpievērš pastiprināta uzmanība. Svarīgi nodrošināt Maltas deklarācijas ieviešanu. Atzinīgi vērtējam notiekošo darbu pie atgriešanas politikas efektivitātes uzlabošanas. Kopējās patvēruma sistēmas reformas jautājumā uzsveram nepieciešamību strādāt pie risinājuma, kas būtu pieņemams visām dalībvalstīm.

Atzinīgi vērtējam paveikto **drošības un aizsardzības** jomā, lai saskaņā ar decembra Eiropadomē izvirzīto mērķi Eiropa uzņemtos lielāku atbildību savas drošības garantēšanā. Atbalstām tālāko darbu pie Savienības Augstās pārstāves ārlietās un drošības politikas jautājumos priekšlikumiem, t.sk. Pastāvīgās strukturētās sadarbības izveides, ES Kaujas grupu darbības uzlabošanas, kā arī Eiropas aizsardzības industrijas stiprināšanas. Pozitīvi novērtējam paveikto ES-NATO Varšavas deklarācijas un 2016. gada 6. decembrī apstiprināto 42 praktisko priekšlikumu īstenošanā.

Iekšējās drošības jomā atzinīgi vērtējam darbu pie risinājumiem informācijas apmaiņas un ES informācijas sistēmu sadarbspējas uzlabošanai, kā arī Ieceļošanas/izceļošanas sistēmas izveides. Pragmatiski raugāmies uz darbu pie ETIAS priekšlikuma.

**Nodarbinātības, izaugsmes un konkurētspējas** blokā sagaidām, ka Eiropadome apstiprinās uzticību atvērtai tirdzniecības politikai, uzsverot brīvas un noteikumos balstītas daudzpusējas tirdzniecības sistēmas nozīmīgumu un apliecinot ES gatavību virzīties uz priekšu sarunās par tirdzniecības nolīgumiem ar nozīmīgākajiem partneriem. Latvijai svarīgākie Vienotā tirgus jautājumi, kuros sagaidām Eiropadomes vadlīnijas, ir Digitālais vienotais tirgus un pakalpojumu sektora priekšlikumi. Uzskatām, ka Eiropadomei būtu jāuzsver Vienotā tirgus labas darbības un integritātes nodrošināšana. Eiropas semestra ietvaros Latvija kopumā piekrīt EK piedāvātām valstu specifiskajām rekomendācijām ES dalībvalstīm, tostarp arī Latvijai.

Attiecībā uz **citiem jautājumiem** pilnībā atbalstām digitālo jautājumu izcelšanu. Sagaidām, ka EK rudenī nāks klajā ar brīvas datu plūsmas likumdošanas priekšlikumu. Par svarīgu uzskatām arī nākamā gada otrajā pusē plānoto ES kiberdrošības stratēģijas pārskatīšanu. Atbalstām, ka Eiropadome atkārtoti apliecina ES apņemšanos ieviest Parīzes nolīgumu.

*Par Eiropadomes (50. panta formāta) darba kārtības jautājumu*

Latvija atbalsta piedāvātās procedūras lēmuma pieņemšanai par dalībvalstīm, uz kurām pārvietos AK atrodošās ES aģentūras – EZA un EBI.

Latvija nevirzīs savu kandidatūru minēto aģentūru pārcelšanai uz Latviju. Atbalstu konkrētai kandidatūrai Latvija izvērtēs, ņemot vērā ne tikai “džentelmeņu vienošanos”[[2]](#footnote-3), bet arī reģionālo aspektu, potenciālos ieguvumus atbilstošo nozaru griezumā un aģentūru pārvietošanai izvirzītos kritērijus.

Detalizēta Latvijas pozīcija par 22.-23. jūnija Eiropadomē izskatāmajiem jautājumiem tiks iesniegta izskatīšanai 2017. gada 20. jūnija Ministru kabineta sēdē.

1. **ES Padomes astoņpadsmit mēnešu programma (2017. gada 1. jūlijs – 2018. gada 31. decembris)**

VLP plānots apstiprināt ES Padomes (turpmāk – Padome) astoņpadsmit mēnešu programmu. Igaunija, Bulgārija un Austrija (turpmāk – trio) kopīgajā programmā iezīmē prioritātes katrā no pieciem 2014. gadā pieņemtās Stratēģiskās programmas blokiem.

1. Nodarbinātības, izaugsmes un konkurētspējas Savienība. Galvenais uzsvars tiek likts uz Vienotā tirgus, tai skaitā Digitālā vienotā tirgus attīstīšanu. Tas ietver e-tirdzniecības attīstīšanu, ES e-pārvaldes rīcības plāna 2016-2020 uzstādījumu ieviešanu, kā arī e-identifikācijas karšu izmantošanas veicināšanu. Prezidentūru laikā paredzēts arī turpināt veicināt mazo un vidējo uzņēmumu, kā arī jaunuzņēmumu attīstību, nodrošinot pieeju alternatīvām finansējumu formām.

Prezidentūras īpašu uzsvaru liks arī uz virzības panākšanu diskusijās par Ekonomikas un monetārās savienības (EMS) padziļināšanu, Banku savienības nostiprināšanu, kā arī EK rīcības plāna mērķu un pasākumu realizēšanu Kapitāla tirgus savienības veidošanai.

Prezidentūras cieši sadarbosies nākamā ES daudzgadu budžeta izstrādes procesā.

1. Savienība, kas visiem pilsoņiem dod iespējas un viņus aizsargā. Prezidentūras pievērsīsies sociālajai dimensijai, īpaši attiecībā uz ierosinājumiem Eiropas Sociālo tiesību pīlāra kontekstā. Prioritāras jomas būs arī antidiskriminācija, sociālā taisnīguma veicināšana, cīņa pret nabadzību un sociālo atstumtību. Lai uzlabotu jauniešu iekļaušanos darba tirgū, tiks turpināts darbs pie Eiropas Solidaritātes korpusa veidošanas. Tiks atjaunots sociālās drošības sistēmu koordinēšanas regulējums, turpināsies darbs pie grozījumiem darbinieku nosūtīšanas direktīvā.
2. Virzība uz enerģētikas savienību ar politiku klimata jomā, kura vērsta uz nākotni. Vides jomā turpināsies darbs pie ANO 2030 darba kārtības (*Agenda 2030*) ieviešanas un ‘zaļas’ attīstības veicināšanas. Enerģētikas un klimata politikas jomā prezidentūras turpinās darbu pie Enerģētikas savienības stratēģijas ieviešamas, kā arī centīsies noslēgt darbu Parīzes līguma noteikumu īstenošanas un *follow-up*.
3. Brīvības, drošības un tiesiskuma Savienība. Trio prioritātes būs efektīvas migrācijas pārvaldības īstenošana, ES ārējo robežu stiprināšana, efektīvas atgriešanas politikas nodrošināšana, migrācijas cēloņu novēršana, sadarbības stiprināšana ar trešajām valstīm un Kopējās Eiropas patvēruma sistēmas reformas pabeigšana, Eiropas drošības stratēģijas (*European Agenda on Security*) ieviešana, pastāvošo IT sistēmu funkcionalitātes un sadarbspējas uzlabošana, un jaunu sistēmu ieviešana, radikalizācijas un ekstrēmisma novēršana, cīņa pret terorismu. Tieslietu jomā e-Tiesiskuma attīstīšana, Eiropas Prokuratūras izveidošana.
4. Savienība kā spēcīga pasaules mēroga dalībniece. Ārlietās prioritātes ir vērstas uz attiecību nostiprināšanu ar Austrumu partnerības valstīm, ES drošības un aizsardzības stiprināšanu, tostarp attīstot Eiropas aizsardzības sadarbību un ES-NATO partnerību. Tāpat īpaša uzmanība tiks pievērsta situācijas stabilizēšanas ES kaimiņu reģionos – Dienvidu un Austrumu partnerības valstīs, kā arī Rietumbalkānos. Lai nodrošinātu ES globālās lomas nostiprināšanu, nākamās prezidentūras apņēmušās stiprināt attiecības ar starptautiskajiem partneriem: ASV, Kanādu, Ķīnu, Dienvidkoreju, Indiju, Centrālāzijas valstīm un starptautiskām organizācijām. Ciešākas partnerības tiks izmantotas, lai efektīvāk sadarbotos tādos globāli nozīmīgos jautājumos kā tirdzniecības veicināšana, attīstības sadarbība, cīņa pret terorismu, klimata pārmaiņas, un citos.

Kā pirmā no trio valstīm 2017. gada otrajā pusgadā prezidēs Igaunija, kura ir izvirzījusi četras prioritātes: (1) atvērta un inovatīva Eiropas ekonomika; (2) droša un neapdraudēta Eiropa; (3) digitāla Eiropa un brīva datu plūsma; (4) iekļaujoša un ilgtspējīga Eiropa.

**Latvijas nostāja**

Latvija atbalsta trio programmu, jo tā balstās uz Stratēģisko programmu un iestāžu kopīgo deklarāciju par 2017. gada prioritātēm. Tā atspoguļo jomas, kurās jāturpina darbs.

Latvija ir gandarīta, ka trio, t.sk. Igaunija savā prezidentūrā turpinās strādāt pie konkurētspējas un izaugsmes jautājumiem, stiprinot ES Vienoto tirgu, kā arī novērtē Igaunijas plānus strādāt pie iniciatīvām, kurām tika pievērsta īpaša nozīme Latvijas prezidentūrā (Digitālais vienotais tirgus un Enerģētikas savienība).

Vienotais tirgus un uz ES iekšējo attīstību vērsts ES budžets ir svarīgs kohēzijas un konverģences nodrošināšanai. Latvija novērtē ieceri virzīt iniciatīvas, kas veicinātu pakalpojumu sektora attīstību un konkurētspēju Vienotajā tirgū.

Digitālā vienotā tirgus kontekstā būtiski ir novērst tirgus fragmentāciju un Eiropai atgūt globālo konkurētspēju. Līdz ar to Latvija atzinīgi novērtē likto uzsvaru uz “Digitālu Eiropu”. Latvija īpaši atbalsta plānus strādāt pie datu ekonomikas un nepamatotu barjeru novēršanas brīvai datu plūsmai.

Svarīgi turpināt Enerģētikas savienības ieviešanu, tomēr jaunajiem priekšlikumiem klimata un enerģētikas jomā jābūt sasniedzamiem izmaksu efektīvā veidā, ņemot vērā valstu specifiskās situācijas, šie priekšlikumi nedrīkst negatīvi ietekmēt valstu attīstības iespējas un tiem ir jābūt balstītiem uz esošo politiku klimata un enerģētikas jomā. Atbalstīsim prezidentūru darbā pie Klimata vasaras pakotnes failiem ne-ETS[[3]](#footnote-4) un ZIZIMM[[4]](#footnote-5) darbībām un Tīrās enerģijas pakotnes, t.sk. Igaunijas prioritātes – elektroenerģijas iekšējā tirgus.

Ar skatu uz ES daudzgadu budžetu Latvija pauž cerību, ka Igaunijas prezidentūra ar darbu Padomē sniegs impulsu diskusijām par ES daudzgadu budžetu pēc 2020. gada, ieskaitot Kohēzijas politiku un Kopējo lauksaimniecības politiku.

Latvija uzskata, ka ir jārod visām dalībvalstīm pieņemams risinājums Kopējās Eiropas patvēruma sistēmas reformai. Latvija stingri uzstāj, ka jebkādiem mehānismiem patvēruma meklētāju pārdalei ES vai pārmitināšanai no trešajām valstīm jābalstās uz brīvprātības principa.

Latvija cer, ka Igaunijas prezidentūras laikā tiks sasniegts progress ES spēju plānošanas un attīstības sarunās, kā arī tiks panākts progress ES un NATO sadarbības priekšlikumu ieviešanā, un būs iespējams uzsākt diskusijas par jauniem priekšlikumiem iespējamai sadarbības tālākai stiprināšanu.

ES Globālās un ārpolitikas un drošības politikas stratēģijas ieviešanas kontekstā Latvija sagaida, ka Igaunijas prezidentūra īpašu uzmanību pievērsīs noturības veicināšanai un cīņai pret hibrīdajiem apdraudējumiem.

Latvija novērtē Igaunijas vēlmi Prezidentūras laikā aktīvi turpināt Austrumu partnerības politikas īstenošanu.

1. **Eiropas semestris**

VLP apstiprinās un virzīs tālākai apstiprināšanai 22.-23. jūnija Eiropadomē valstu specifiskās rekomendācijas, kas tika skatītas vairākās komitejās [Ekonomikas politikas komiteja, Nodarbinātības komiteja, Sociālās aizsardzības komiteja, Ekonomikas un finanšu komiteja]. Rekomendācijas skatīs COREPER I un COREPER II. Plānots, ka rekomendācijas apstiprinās arī 15.-16. jūnija Nodarbinātības, sociālās politikas, veselības un patērētāju lietu ministru padomes (EPSCO) sanāksmē un 16. jūnija Ekonomisko un finanšu jautājumu padomes (ECOFIN) sanāksmē.

Rekomendācijas Latvijai turpina 2016. gadā adresēto rekomendāciju virzienus un paredz:

* Īstenot fiskālo politiku saskaņā ar Stabilitātes un Izaugsmes pakta preventīvo daļu, ievērojot, ka novirze no vidēja termiņa budžeta mērķa 2018. gadā ir vienīgi atkāpe, kas saistīta ar sistēmisko pensiju reformu un strukturālajām reformām. Samazināt nodokļu slogu zemu atalgotiem darba ņēmējiem, pārnesot nodokļu slogu uz citām izaugsmi mazāk ietekmējošām jomām, un uzlabot nodokļu iekasēšanu.
* Uzlabot sociālās palīdzības pabalstu adekvātumu un paaugstināt darbaspēka prasmes, paātrinot profesionālās izglītības mācību programmas reformu. Palielināt veselības aprūpes izmaksu lietderību un pieejamību tai, tostarp samazinot pacientu tiešos maksājumus un ilgo gaidīšanas laiku.
* Palielināt publiskā sektora darba efektivitāti un pārskatatbildību, vienkāršojot administratīvās procedūras un nostiprinot interešu konfliktu novēršanas sistēmu, tostarp maksātnespējas administratoriem.

**Latvijas nostāja**

Latvija kopumā piekrīt EK piedāvātajām Padomes rekomendācijām ES dalībvalstīm, tostarp arī Latvijai. Tās turpina 2016. gadā adresēto rekomendāciju virzienus, kuros Latvija jau ir uzsākusi darbu un gada laikā ir sasniegts zināms progress, kā minēts EK 2017. gada Progresa ziņojumā par Latvijas nacionālās reformu programmas īstenošanu.

Padomes rekomendācijas Latvijai ir būtisks elements nacionālo prioritāšu un reformu noteikšanā. Tās arī palīdz veiksmīgāk īstenot Latvijas Nacionālo reformu programmu un Latvijas Stabilitātes programmu. Kopumā valdības plānotie pasākumi Padomes rekomendāciju izpildei ir iekļauti valdības rīcības plānā.

Ekonomikas ministrija ir sagatavojusi Latvijas nacionālo pozīciju Nr. 1 “Par Eiropas Komisijas priekšlikumu ES Padomes rekomendācijai par 2017. gada Latvijas nacionālo reformu programmu un Padomes viedoklim par 2017. gada Latvijas Stabilitātes programmu” apstiprināšanai 2017. gada 13. jūnija Ministru kabineta sēdē un 14. jūnija Saeimas Eiropas lietu komisijas sēdē.

1. **Iestāžu nolīgums par labāku likumdošanas procesu**

*Likumdošanas plānošana*

Iestāžu nolīgums par labāku likumdošanas procesu (turpmāk – Iestāžu nolīgums) paredz Padomes iesaisti diskusijās par EK ikgadējo darba programmu. Maltas prezidentūra jūnija VLP iecerējusi pirmo viedokļu apmaiņu, lai sniegtu savlaicīgu Padomes ieguldījumu nākamā gada likumdošanas plānošanas procesā.

Septembrī EK priekšsēdētājs uzrunās Eiropas Parlamentu (turpmāk – EP) par situāciju ES un nākamā gada prioritātēm. Pēc tam EK nosūtīs nodomu vēstuli Padomei un EP. Ņemot vērā šo vēstuli, Padomes ietvaros notiks jau detalizētāka diskusija.

**Latvijas nostāja**

Galvenie jautājumi, kuros Latvijai būs svarīgi aizstāvēt intereses un panākt virzību 2018. gadā:

* Sarunas ar Apvienoto Karalisti (AK): Latvijas galvenās intereses sarunās ir nodrošināt Latvijas valstspiederīgajiem AK tiesisko paļāvību un esošā statusa saglabāšanu. Finanšu saistību jautājumā būtiski panākt tādu risinājumu, kas maksimāli mazinātu negatīvo ietekmi uz ES budžetu kopumā un ES 27 dalībvalstu nacionālajiem budžetiem. Raugoties uz turpmākajām attiecībām starp AK un ES, svarīgi ir saglabāt ciešas ES politiskās un ekonomiskās attiecības ar AK.
* Eiropas nākotne: Latvijas interesēs ir līdzšinējo ES integrācijas sasniegumu saglabāšana un tālāka attīstīšana. ES turpmāk saturiski jākoncentrējas uz vērtību aizstāvību, drošības veicināšanu, kā arī labklājības veicināšanu, tai skaitā dzīves līmeņa izlīdzināšanu ES.
* ES daudzgadu budžets pēc 2020. gada: sagaidāms, ka 2018. gadā EK publicēs priekšlikumu nākamajam ES daudzgadu budžetam pēc 2020. gada. Latvija turpinās iestāties par to, lai arī nākamajā ES daudzgadu budžetā fokuss saglabātos uz ES iekšējo attīstību un sociālekonomisko atšķirību izlīdzināšanu, pietiekamu finansējumu paredzot kohēzijai un lauksaimniecībai, kā arī uzlabojot piekļuvi un maksimāli izmantojot potenciālu no konkurētspējas programmām.
* Vienotā tirgus pilnveide un padziļināšana: Latvijai ir svarīgi turpināt darbu, novēršot nepamatotus šķēršļus brīvai darbaspēka, pakalpojumu, preču un kapitāla kustībai, kas ir svarīgi kohēzijas un sociālekonomiskās konverģences nodrošināšanai. Konkrētām iniciatīvām ir jābūt vērstām uz to, lai mazinātu protekcionisma tendences un iespēju izstrādāt nepamatotus vienpusējus ierobežojumus. Īpaši svarīgi paaugstināt ambīciju līmeni darbā pie pakalpojumu jomas stiprināšanas un tā potenciāla izmantošanas, izstrādājot regulējumu, kas veicina pārrobežu tirdzniecību. Latvija uzsver nepieciešamību nodrošināt ES Vienotā tirgus integritāti un ilgtspēju, kur, sekmējot sociāli atbildīgu uzņēmējdarbību, jāstrādā pie konkurences veicināšanas un šķēršļu novēršanas uzņēmējdarbībai. Latvija atbalsta cīņu pret negodīgām praksēm un krāpniecību Vienotajā tirgū, vienlaikus uzsverot nepieciešamību nodrošināt līdzsvarotus un proporcionālus risinājumus, izskatot iespējas esošā ietvara labākai izmantošanai, pastiprinot sadarbību. Latvija turpina aicināt Eiropas Komisiju nākt klajā ar ES rūpniecības politikas ietvaru, lai rūpniecībai Eiropā nodrošinātu konkurētspējīgus apstākļus un paredzamību, kas būtiski stabilai ES ekonomiskajai attīstībai, nodarbinātībai, investīciju videi un mainīgajai globālajai situācijai.
* Digitālais vienotais tirgus: ar konkrētām iniciatīvām jāvirza funkcionējoša un integrēta Digitālā vienotā tirgus izveide. Nepieciešams stiprināt ambīciju līmeni pārrobežu e-komercijas veicināšanai un datu ekonomikas potenciāla izmantošanai, kur īpaši jāuzsver darbs pie nepamatotu barjeru nojaukšanas brīvai datu plūsmai, kas pavērtu iespējas strādāt pie jaunu produktu un pakalpojumu izveides. Digitālā vienotā tirgus ilgtspējīgai darbībai nepieciešams nodrošināt izturētspēju, kur būtiski ar konkrētām iniciatīvām strādāt pie kiberdrošības, datu aizsardzības, prasmēm un mediju lietpratības.
* Ekonomiskās un monetārās savienības padziļināšana: Latvijas interesēs ir vienota un stabila ES un eirozona. Prioritāte ir Banku Savienības izveides pabeigšana. Latvija ir gatava turpināt darbu pie finanšu sektora risku mazināšanas pasākumu īstenošanas un Eiropas noguldījumu apdrošināšanas sistēmas pakāpeniskas izveides.[[5]](#footnote-6)
* Enerģētikas savienības īstenošana: Latvijai ir svarīgi, lai turpinās darbs pie Enerģētikas Savienības ieviešanas, veidojot skaidru un saskaņotu pārvaldību. Tiks turpināts darbs pie Klimata un enerģētikas satvara 2030. gadam saistītajiem priekšlikumiem un *Tīrās enerģijas* pakotnes priekšlikumiem, kur Latvijai ir būtiski, lai tiktu nodrošināta līdzsvarota un izmaksu efektīva pieeja, ņemot vērā valstu specifiskās situācijas un labāka regulējuma principus. Latvija uzsāks darbu pie Nacionālā klimata un enerģētikas plāna izstrādes, vienlaikus uzsverot, ka tā sagatavošanai jānodrošina pienācīgs laiks. Lai īstenotu mērķtiecīgu klimata politiku, būtiski ir turpināt darbu pie Parīzes nolīguma ieviešanas, neskatoties uz ASV lēmumu uzsākt izstāšanās procedūru. Latvija arī turpinās sekot *Nord Stream II* projekta attīstībai, uzsverot nepieciešamību nodrošināt saskaņotu ES pieeju, kas balstīta uz Enerģētikas Savienības principu ievērošanu.
* ES sociālā dimensija: jāturpina diskusijas par Eiropas Sociālo tiesību pīlāru, risinot tos jautājumus, kas pamato nepieciešamību ES līmeņa rīcībām, piemēram, dažādu jaunu nodarbinātības formu attīstība, kur jāpievērš uzmanība pieejas sociālajai aizsardzībai nodrošināšanai un darbinieku tiesībām būt informētiem par darba līguma nosacījumiem.Šajā jomā būtu jānodrošina pietiekamas dalībvalstu diskusijas un ES skatījums, atbilstoši pielāgojot regulējumu un atbalstot ieguldījumus darba tirgū nepieciešamajās prasmēs un zināšanās. Kopējā pieejā būtiski fokusēties uz iznākumu, nevis sistēmu konverģenci. Konkrētu rezultātu sasniegšanai būtiski nodrošināt skaidru redzējumu ES finansējuma pieejamībai, lai cilvēkresursos veiktās investīcijas (prasmēs, kvalifikācijās un mūžizglītībā) ne tikai nodrošinātu sabiedrības pielāgošanos globalizācijas, digitalizācijas un automatizācijas radītajām pārmaiņām, bet līdzsvarotā veidā tiktu nodrošināta sociālekonomiskā konverģence un produktivitātes rādītāju kāpinājums.
* Ārlietas un aizsardzība: Latvija atbalsta turpmāku ES Globālās stratēģijas ieviešanu, lai veicinātu labāk koordinētas ES Kopējās ārējās un drošības politikas attīstību. Latvija aktīvi turpinās iesaistīties ES Kopējās drošības un aizsardzības politikas (KDAP) īstenošanā, un atbalstām ciešāku ES sadarbību drošības un aizsardzības jomā. Latvija atzinīgi novērtē līdz šim panākto progresu ES un NATO sadarbības priekšlikumu ieviešanā un uzskata, ka priekšlikumu ieviešana jāturpina visās sadarbības jomās*.* Latvijai atbalsta ES un NATO sadarbības paplašināšanu, strādājot pie jauniem priekšlikumiem, t.sk. sadarbībai pretterorisma jomā. Latvijai īpaši svarīga sadarbība un ES un NATO kopējs darbs ar hibrīdā apdraudējuma novēršanu un noturības stiprināšanu ES un NATO dalībvalstīs un Eiropas kaimiņu reģionos, stratēģisko komunikāciju, kiberdrošības spēju attīstību un kopīgu mācību īstenošanu. Latvijas interesēs ir drošības, stabilitātes un attīstības veicināšana ES tuvējos kaimiņu reģionos, tāpēc atbalstām arī turpmāku ES atbalsta sniegšanuAustrumu un Dienvidu kaimiņuvalstu drošības un stabilitātes nodrošināšanai. Partnervalstis jāaicina pastiprināti nodrošināt tālāku reformu īstenošanu un ieviešanu, īpaši jomās, kas stiprina partnervalstu demokrātiju, ekonomisko izaugsmi un sabiedrības un valsts noturību. Jāuztur paplašināšanās politika ES dienaskārtībā, kā arī jāiesaista Rietumbalkānuvalstis, lai tās turpinātu ES integrācijas procesu un veiktu nepieciešamās reformas savai un visa reģiona ilgtspējīgai attīstībai. Latvija atbalsta ES lomu brīvās tirdzniecības veicināšanā pasaulē, un ES tirdzniecības nolīgumu sarunu turpināšanu un uzsākšanu ar starptautiskajiem partneriem. Brīvās tirdzniecības nolīgumu sarunu rezultātam ir jāveicina Latvijas ekonomiskā attīstība un jāatbilst ES un Latvijas ekonomiskajām interesēm. Latvija atbalsta brīvās tirdzniecības normu veicināšanu arī Pasaules Tirdzniecības organizācijā, risinot gan esošos jautājumus, gan jaunus, mūsdienu tirdzniecībā aktuālus jautājumus (e-komercija, MVK iesaiste starptautiskajā tirdzniecībā palielināšana, u.c.).

Pašlaik ir spēkā nacionālā pozīcija par EK 2017. gada darba programmu (apstiprināta Ministru kabinetā 2016. gada 8. novembrī, Saeimas Eiropas lietu komisijā 2016. gada 9. novembrī). Rudenī tiks sagatavota nacionālā pozīcija par EK 2018. gada darba programmu.

*Iestāžu nolīguma ieviešana*

VLP sanāksmē Maltas prezidentūra sniegs informāciju par Iestāžu nolīguma par labāku likumdošanas procesu[[6]](#footnote-7) (turpmāk – Iestāžu nolīgums) ieviešanu.

Paredzams, ka prezidentūra informēs par sasniegto EK, EP un Padomes sarunās par sadarbības uzlabošanu un informācijas apmaiņu par starptautiskajiem nolīgumiem, atsevišķu spēkā esošu pamataktu saskaņošanā ar tiesisko regulējumu, pārredzamības sekmēšanā un kopīgas normatīvo aktu priekšlikumu datubāzes izveidē, kā arī par procedūru, ar kādu Padome var veikt ietekmes novērtējumu.

**Latvijas nostāja:**

Iestāžu nolīguma ieviešanas gaitu kopumā vērtējam pozitīvi.

**VLP 27 dalībvalstu formātā (50. panta) sanāksmē izskatāmie jautājumi:**

VLP ietvaros 20. jūnijā notiks 50. panta formāta sanāksme, kas veltīta 22. jūnija Eiropadomes (50. panta formātā) sagatavošanai. Eiropadomē (50. panta formātā) paredzēts apstiprināt procedūru lēmuma pieņemšanai dalībvalstīm, uz kurām pārvietos AK atrodošās ES aģentūru (EZA un EBI). Plānots, ka gala lēmums par dalībvalsti, uz kuru katra aģentūra tiks pārvietota, tiks pieņemts šā gada oktobrī Vispārējo lietu padomē (50. panta formātā).

Latvijas nostāja:

Latvijas nostāja ir atspoguļota pozīcijā Nr. 1 "par 2017. gada 27. aprīļa ārkārtas Vispārējo lietu padomē un 29. aprīļa ārkārtas Eiropadomē izskatāmo jautājumu - Eiropadomes vadlīnijas sarunām ar Apvienoto Karalisti par tās izstāšanos no Eiropas Savienības".

Latvija atbalsta piedāvāto procedūru lēmuma pieņemšanai par aģentūru uzņemošo dalībvalsti un šobrīd neplāno izvirzīt savu kandidatūru EZA un/vai EBI pārcelšanai uz Latviju. Atbalstu konkrētai kandidatūrai Latvija izvērtēs, ņemot vērā ne tikai “džentelmeņu vienošanos”[[7]](#footnote-8), bet arī reģionālo aspektu, potenciālos ieguvumus attiecīgo nozaru griezumā un aģentūru pārvietošanai izvirzītos kritērijus.

**2. Latvijas delegācija ES Vispārējo lietu padomes 2017. gada 20. jūnija sanāksmē**

Delegācijas vadītāja: Zanda Kalniņa-Lukaševica, Ārlietu ministrijas parlamentārā sekretāre.

Delegācijas dalībnieki: Sanita Pavļuta-Deslandes, vēstniece, pastāvīgā pārstāve ES;

Inga Skujiņa, Ārlietu ministrijas valsts sekretāra vietniece Eiropas lietās;

                                               Kaspars Krumholcs, Ārlietu ministrijas COREPER I nodaļas vadītājs;

Kristīne Stepa, pirmā sekretāre, Antici, Latvijas Republikas Pastāvīgās pārstāvniecības Eiropas Savienībā COREPER II departaments.

Iesniedzējs: Ārlietu ministrs Edgars Rinkēvičs

Vīza: Valsts sekretārs Andrejs Pildegovičs

Sāre, 67015929

anda.sare@mfa.gov.lv

1. Digitālā vienotā tirgus, Kapitāla tirgus savienības, Enerģētikas savienības un Vienotā tirgus stratēģijas. [↑](#footnote-ref-2)
2. 2003. gada 13. decembrī panāktā „džentlmeņu vienošanos”, kas paredz, ka prioritāti ES biroju un aģentūru izvietošanā piešķir tām dalībvalstīm, kuras ES pievienojās pēc 2004. gada un kurās šobrīd nav izvietots neviens ES birojs vai aģentūra. Šobrīd neviena aģentūra nav izvietota Bulgārijā, Horvātijā, Kiprā, Rumānijā un Slovākijā. [↑](#footnote-ref-3)
3. Eiropas Savienības Emisiju kvotu tirdzniecības sistēmā neiekļautās darbības [↑](#footnote-ref-4)
4. Zemes izmantošanas, zemes izmantošanas maiņa un mežsaimniecība [↑](#footnote-ref-5)
5. [↑](#footnote-ref-6)
6. Iestāžu nolīgums stājās spēkā 2016. gada 13. aprīlī. [↑](#footnote-ref-7)
7. 2003. gada 13. decembrī panāktā „džentlmeņu vienošanos”, kas paredz, ka prioritāti ES biroju un aģentūru izvietošanā piešķir tām dalībvalstīm, kuras ES pievienojās pēc 2004. gada un kurās šobrīd nav izvietots neviens ES birojs vai aģentūra. Šobrīd neviena aģentūra nav izvietota Bulgārijā, Horvātijā, Kiprā, Rumānijā un Slovākijā. [↑](#footnote-ref-8)